壽外舅楊開國
作者：真德秀
朝代：宋

paragraphs: 大中大夫漢千戶，子男一位周諸侯。
人生到此不易得，况復寶带懸精鏐。
雖然三者皆外物，達人睨視如雲浮。
天公最嗇是眉壽，七十從來已稀有。
堂堂玉立仙遊翁，歲比磻溪未華首。
碧瞳射人雙鏡懸，曉窗貝葉聲琅然。
問渠那得許强健，陰功久在朱陵編。
願翁遨嬉更千歲，做盡人間方便事。
却乘白鶴御丹鸞，直上紫清朝玉帝。